Minerii din cadrul Unității Miniere de Cariere Motru vor avea în continuare servicii gratuite de transport de la domiciliu la locul de muncă și retur. Bugetul este de peste 3,4 milioane de lei. Serviciile vor fi asigurate până la finalul anului. Serviciile de transport de la domiciliu la locul de muncă și retur sunt prevăzute în Contractul Colectiv de Muncă.
Prin contractarea acestor tipuri de servicii se va asigura transportul salariaților U.M.C. Motru de la domiciliu la locul de muncă și retur, în condiţii de siguranţă şi confort, cu respectarea unui program de transport care se pliază pe programul de lucru al salariaţilor. Contractele subsecvente de prestări servicii se vor atribui de regulă trimestrial sau semestrial. Cantitățile minime și maxime care ar putea face obiectul unui singur contract subsecvent sunt următoarele: -numărul minim de curse: 3.984; numărul maxim de curse: 7.968.
La nivelul Unității Miniere de Cariere Motru va fi nevoie în perioada imediat următoare și de autovehicule de transport mixt, persoane și materiale cu șofer. De adata aceasta, cursele se vor efectua pe trasee din incinta carierelor miniere Lupoaia și Roșiuța. Bugetul aprobat de către Directoratul Complexului Energetic Oltenia este de peste 1,5 milioane de lei pentru următoarele 10 luni.
Tehnologia de lucru în flux continuu în cadrul exploatărilor miniere la zi presupune deplasarea personalului muncitor la punctele de lucru din cadrul unităților miniere și a formațiilor specializate, la utilajele conducătoare (excavatoare cu rotor, mașini de haldat cu braț în consolă, KSS, AsG în depozitele de cărbune, etc) din cadrul fluxului tehnologic. Transportul cu autovehiculele solicitate presupune transportul personalului, a sculelor necesare intervențiilor, la punctele de lucru, zilnic, desfășurat la 1-3 schimburi, în cadrul programului de lucru zilnic de 5-7 zile/săptămână.